和鄰幾八月十五日夜對月
作者：劉敞
朝代：宋

paragraphs: 外事已波濤，回首已陳迹。
獨有雲間月，相見不改色。
慰我平生懷，故在中秋夕。
我髪見二毛，羈旅多所歷。
毎逢桂花秋，興發勸更劇。
江湖與山林，所至得真適。
今年都城游，日與賤事逼。
得閒輙昏醉，向晦專寝默。
覺醒忽天明，不見千里白。
誰令心賞違，坐使歳華隔。
徘徊不自愜，悵望空歎息。
見君新詩章，暫若對寒魄。
清光動人目，諷詠當自釋。